เอ็กซิมแบงก์ยิ้มกำไรดีหนี้เสียลด
เอ็กซิมแบงก์ ปลื้มผลประกอบการครึ่งปีกำไรกว่า 500 ล้าน เปิดประตูช่วยส่งออกเจอพิษยูโร
15 ส.ค. 2555

เอ็กซิมแบงก์ ปลื้มผลประกอบการครึ่งปีกำไรกว่า 500 ล้าน เปิดประตูช่วยส่งออกเจอพิษยูโร
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยผลการดำเนินงานในช่วงครึ่งปีแรกว่า มีกำไรสุทธิ 510 ล้านบาท เพิ่มขึ้น 69% เทียบกับช่วงเดียวกันของปีที่แล้ว โดยธนาคารมีการอนุมัติวงเงินสินเชื่อใหม่รวมทั้งสิ้น 1.26 หมื่นล้านบาท ทำให้มียอดวงเงินสินเชื่อสะสม 1.65 แสนล้านบาท และมียอดคงค้างเงินให้สินเชื่อที่ 6.5 หมื่นล้านบาท ขยายตัว 6.5%
ด้านหนี้ที่ไม่ก่อให้เกิดรายได้ (เอ็นพีแอล) มีอยู่ 4.75% ของยอดคงค้างเงินให้สินเชื่อ ลดลง 0.35% จากสิ้นปีที่ผ่านมา 
นายคนิสร์ กล่าวว่า รายได้ที่ดีขึ้นมาจากบริการทางด้านการเงินเพื่อสนับสนุนการค้าระหว่างประเทศ ที่มีวงเงินอนุมัติสะสมสำหรับบริการด้านเทรดไฟแนนซ์ประมาณ 9.4 หมื่นล้านบาท โดยเป็นวงเงินแก่ผู้ส่งออกเอสเอ็มอี 4 หมื่นล้านบาท ซึ่งนอกจากความช่วยเหลือทางการเงินแล้ว ยังให้สิทธิลดค่าเบี้ยประกันและค่าประเมินความเสี่ยงแก่เอสเอ็มอีที่ทำประกันส่งออก
ปัจจุบันธนาคารมีสินเชื่อบริการประกันการส่งออก 1.8 หมื่นล้านบาท คิดเป็นมูลค่าส่งออกภายใต้การรับประกันกว่า 7 หมื่นล้านบาท
นายคนิสร์ กล่าวอีกว่า ขณะนี้ธนาคารยังมีมาตรการบรรเทาผลกระทบของผู้ประกอบการไทยจากปัญหาเศรษฐกิจยุโรป ได้แก่ ผ่อนปรนดอกเบี้ยผิดนัดกรณีผู้ส่งออกชำระหนี้ไม่ทันตามกำหนด ลดค่าธรรมเนียมเรียกเก็บและผ่อนปรนอัตราดอกเบี้ยรับซื้อเอกสารส่งออกเนื่องจากผู้ซื้อในต่างประเทศชำระหนี้ล่าช้า บริการประกันการส่งออกเพื่อคุ้มครองความเสี่ยงจากการไม่ได้รับชำระเงินค่าสินค้า และบริการประเมินความเสี่ยงผู้ซื้อในต่างประเทศและเสนอเงื่อนไขการชำระเงินที่เหมาะสมให้แก่ผู้ซื้อในต่างประเทศ
นายคนิสร์ กล่าวว่า ส่วนการให้สินเชื่อสนับสนุนการลงทุนและการพัฒนาประเทศ มีวงเงินสินเชื่อ 7.1 หมื่นล้านบาท